
Ablakban

Legfrissebb, az Ablakban című munkámban korábbi talált tárgyak beillesztésével készült
doboz-munkáimat folytatom. A tárgyak szokatlan elhelyezésével, a jelenetszerűséggel egy
narratív, képzettársításos rendszert építek fel. A bensőséges hangulatot korábbi munkáimban
a kopott felületekkel, a puha és tompa vagy mélyebb tónusú, telített színekkel teremtettem
meg. Az itt bemutatott Ablakban című munkában a hangulat pusztán a tárgyak elhelyezése
révén, a doboz és a belső kompozíció megformálásából jön létre.
A két zacskó egymás felé fordul, de két különböző síkon vannak elhelyezve a doboz terében,
így valódi érintkezés nem jöhet létre közöttük: csak a megvilágítás által kirajzolódó
kapaszkodóan felfele nyúló árnyék hozza létre a kapcsolatot. Ezzel az elbizonytalanítással a
valóság és a nem létező határvonalára irányítom a néző figyelmét. A felfüggesztett pillanat az
emlékezés állapotára utal, a nyitott, üres formák teret hagynak a szabad asszociációnak. A
felső zacskó nyugtalanító, fordított helyzetét ellenpontozza az alsó türelemmel teli
várakozása.
Munkámban az elvágyódás és a nyugalom, az érzelmi telítettség és a csönd, az üresség
egyszerre jelenik meg.
Eredeti formájukat nem bontom meg, mégis szürreális, metafizikus hangulatot hozok létre
egymás mellé helyezésükkel.



